|  |  |  |
| --- | --- | --- |
|  |  | **Saksutredning** |
|  |  | Arkivreferanse: 2024/260-9  Saksbehandler: Brit Skjevling |

|  |  |  |
| --- | --- | --- |
| **Sakens gang** | | |
| **Saksnummer** | **Møtedato** | **Utvalg** |
| 73/24 | 05.12.2024 | Formannskapet |
|  |  | Kommunestyret |

# Budsjett 2025 og økonomiplan 2026-2028

## Kommunedirektørens anbefaling

* Budsjettet vedtas i henhold til bevilgningsoversikt drift, jf § 5-4, 1. ledd
* Budsjettrammen for det enkelte virksomhetsområde vedtas slik det framgår av bevilgningsoversikt drift, jf § 5-4, 2. ledd
* Skatt på inntekt og formue innkreves etter maksimalsatser
* Skattetakst på eiendommer settes til 4 promille
* Fellingsavgift for elg i Vega kommune fastsettes til den gjeldende maksimalsats bestemt i lov og forskrift
* Investeringsbudsjettet vedtas som fremlagt i bevilgningsoversikt investering
* Kommunen tar opp lån på kr 24 502 000 i 2025 til finansiering av investering i anleggsmidler
* Kommunen tar opp startlån på kr 2 000 000 i 2025
* Følgende økonomiske måltall vedtas for økonomiplanperioden:

Netto driftsresultat: 0 %

Disposisjonsfond: 10 % av driftsinntektene

Gjeldsgrad: 100 % (av brutto driftsinntekt)

* Økonomiplan for 2025 – 2028 vedtas med de retningsgivende mål og premisser samt økonomiske drifts- og investeringsrammer som er nedfelt i forslag til økonomiplan for Vega kommune.

Slutt på innstilling

**Formannskapets behandling av sak** **73/2024 i møte den** **05.12.2024:**

**Forslag**

|  |  |
| --- | --- |
| **Jon Albert Johansen Floa** | **Kai Ylvingen, kr. 3.000.000,- tas inn i Investeringsbudsjettet.** |

**Behandling**

Under denne saken var Per-Anton Nesjan fra Rødt til stede.

Kommunedirektørens anbefaling samt forslag fra ordføreren ble enstemmig vedtatt som innstilling til kommunestyret.

**Vedtak**

-Budsjettet vedtas i henhold til bevilgningsoversikt drift, jf § 5-4, 1. ledd

-Budsjettrammen for det enkelte virksomhetsområde vedtas slik det framgår av bevilgningsoversikt drift, jf § 5-4, 2. ledd

-Skatt på inntekt og formue innkreves etter maksimalsatser

-Skattetakst på eiendommer settes til 4 promille

-Fellingsavgift for elg i Vega kommune fastsettes til den gjeldende maksimalsats bestemt i lov og forskrift

-Investeringsbudsjettet vedtas som fremlagt i bevilgningsoversikt investering, med følgende tilføyelse vedtatt av formannskapet 05.12.25: Kai Ylvingen, kr. 3.000.000,- tas inn i Investeringsbudsjettet.

-Kommunen tar opp lån på kr 24 502 000 i 2025 til finansiering av investering i anleggsmidler

-Kommunen tar opp startlån på kr 2 000 000 i 2025

-Følgende økonomiske måltall vedtas for økonomiplanperioden:

 Netto driftsresultat: 0 %

Disposisjonsfond: 10 % av driftsinntektene

Gjeldsgrad: 100 % (av brutto driftsinntekt)

-Økonomiplan for 2025 – 2028 vedtas med de retningsgivende mål og premisser samt økonomiske drifts- og investeringsrammer som er nedfelt i forslag til økonomiplan for Vega kommune.

Vedlegg

|  |  |  |
| --- | --- | --- |
| 1 | Budsjett 2025-28. Økonomiske oversikter |  |
| 2 | Økonomiplan 2025-2028. Kommentardel |  |

## Bakgrunn for saken

Kommunelovens § 14 pålegger kommunene å ha vedtatt økonomiplan for de neste fire årene og årsbudsjett for det kommende innen årsskiftet. Innstillingen til årsbudsjett, med alle de forslag til vedtak som foreligger, skal legges ut til alminnelig ettersyn minst 14 dager før den behandles i kommunestyret. Årsbudsjettet skal deles inn i et driftsbudsjett og ett investeringsbudsjett – og skal stilles opp på samme måte som økonomiplanen. Loven stiller krav om at årsbudsjettet skal settes opp i balanse, være realistisk, fullstendig og oversiktlig.

Kommunestyret vedtok i sak 92/23 av 21.12.22 at økonomiplan for 2024 – 2027 skal være retningsgivende for de økonomiske drifts- og investeringsrammer.

Budsjettet for 2025 og sist vedtatte økonomiplan viser at kommunen har et høyere driftsnivå enn det inntektene tilsier. Kommunen må derfor gjennomføre ytterligere innsparinger eller øke inntektene for å imøtekomme utfordringer og de oppgavene som skal løses.

For å komme i balanse i 2025 er det foreslått å bruke kr 8 538 950,- av disposisjonsfondet,

2,738 mill mer enn i 2024. 5,8 mill kr ble vedtatt brukt av disposisjonsfondet i 2024. Rammetilskuddet er inntektsført i henhold til prognosene. I tillegg er det budsjettert med at vi forventer skjønnsmidler på 1,3 mill kr knyttet mot ekstra høye kostnader innenfor barnevern. Det er en usikker inntekt. I 2024 mottok vi kr 750 000 i skjønnsmidler til dette formålet.

Anslag frie inntekter i henhold til prognosen fra Kommunenes Sentralforbund (KS) for Vega kommune er på 124,9 mill kr. Dette anslaget på frie inntekter innebærer en nominell vekst for Vega kommune fra 2024 til 2025 på 6,9 prosent. I samme periode er anslått landsgjennomsnittlig vekst på 5,8 prosent. Veksten i frie inntekter er regnet fra anslag på regnskap for 2024. Siden vi ikke kjenner de endelige skatteinntektene for 2024 før i januar/februar 2025, er det gjort et anslag på hvor store skatteinntektene for 2024 vil være. Det presiseres derfor at det angitte nivået på frie inntekter er et anslag. Økningen er basert på regjeringens anslag for frie inntekter i ”Grønt Hefte” og er ikke justert for lokale forhold, for eksempel skattetall og evt. endring i folketallsutviklingen.

Eiendomsskatt

I henhold til eiendomsskatteloven § 8 A-4 kan kommunestyret gjøre vedtak om kontorjustering av eiendomsskattetaksten. Det viktige er at ved kontorjustering må ikke skattetakstene overstige antatt omsetningsverdi. Økningen kan skje gradvis over flere år, men må ikke være mer enn 10 prosent av det opprinnelige skattegrunnlaget for hvert år etter 10-årsfristen for den siste allmenne takseringen. I 2020 måtte vi sette ned eiendomsskattegrunnlaget med 30 % etter en endring i eiendomsskatteloven, men samtidig økte vi med 10 %. I 2022 tok vi igjen det tapte etter nedgangen på 30 %. Det var ingen endring i utskriving fra 2022 til 2023 bortsett fra nye objekter og fradrag for avskriving på enkelte næringseiendommer. Heller ingen endring fra 2024 til 2025.

Når det gjelder tidligere «verker og bruk» ble det vedtatt en overgangsregel til eiendomsskatteloven § 4 som gir kommunene anledning til å videreføre beskatning av verdien av produksjonsutstyr og -installasjoner til og med 2024, etter et særskilt skattegrunnlag, og en reduksjon i skattegrunnlaget på 1/7 hvert år. Oppdaterte skattegrunnlag ble behandlet av takstnemnda i februar 2021.

Budsjettforslaget:

Budsjettforslagene fra de ulike virksomhetsområder og ansvarsområder medførte en underbalanse på ca 9,340 mill kr etter at konsekvensjustert budsjett ble justert/korrigert, også korrigert for inntekter fra havbruksfondet på 2 mill kr. I tillegg er det foreslått flere driftstiltak fra virksomhetsområdene som utgjør 3,7 mill kr. Tar vi dette med vil underbalansen bli ca 13 mill kr i 2025.

For å komme i balanse er det foreslått driftsreduserende tiltak/økte inntekter på 2,941 mill kr fra virksomhetsområdene fra og med 2027. Forslagene framgår i eget vedlegg.

Kr 9 340 000 av underbalansen i 2025 i konsekvensjustert budsjett er foreslått inndekket med:

* Skjønnsmidler kr 1 300 000
* Disposisjonsfond kr 8 538 950

Nedenfor følger oversikt som viser utvikling i frie inntekter/tilskudd og hvordan en kommer fram til det som kan fordeles til de ulike virksomhets- og ansvarsområdene (jfr. bevilgningsoversikter drift):

**Bevilgningsoversikt drift, jf. § 5-4, 1. ledd**

(I hele tusen)

|  |  |  |  |  |  |  |
| --- | --- | --- | --- | --- | --- | --- |
| **Beskrivelse** | **Regnskap 2023** | **Budsjett 2024** | **Budsjett 2025** | **Budsjett 2026** | **Budsjett 2027** | **Budsjett 2028** |
| Rammetilskudd | -73 490 | -76 705 | -79 895 | -84 795 | -84 795 | -84 795 |
| Inntekts- og formuesskatt | -38 166 | -41 753 | -45 048 | -40 779 | -40 779 | -40 779 |
| Eiendomsskatt | -2 309 | -2 200 | -2 200 | -2 200 | -2 200 | -2 200 |
| Andre generelle driftsinntekter | -20 015 | -15 008 | -15 208 | -20 808 | -15 408 | -22 808 |
| ***SUM GENERELLE DRIFTSINNT*** | ***-133 979*** | ***-135 666*** | ***-142 351*** | ***-148 582*** | ***-143 182*** | ***-150 582*** |
| Sum bevilgninger drift, netto | 129 980 | 128 536 | 137 110 | 137 685 | 134 742 | 134 342 |
| Avskrivinger | 9 832 | 8 872 | 8 872 | 8 872 | 8 872 | 8 872 |
| ***SUM NETTO DRIFTSUTGIFTER*** | ***139 812*** | ***137 408*** | ***145 982*** | ***146 556*** | ***143 613*** | ***143 213*** |
| ***BRUTTO DRIFTSRESULTAT*** | ***5 833*** | ***1 742*** | ***3 631*** | ***-2 025*** | ***432*** | ***-7 369*** |
| Renteinntekter | -2 414 | -1 430 | -1 430 | -1 430 | -1 430 | -1 430 |
| Utbytter | -993 | -2 300 | -2 300 | -2 300 | -2 300 | -2 300 |
| Gevinster og tap på finansielle omløpsmidler | 0 | 0 | 0 | 0 | 0 | 0 |
| Renteutgifter | 9 430 | 10 200 | 10 800 | 10 600 | 8 000 | 8 000 |
| Avdrag på lån | 7 462 | 7 770 | 7 820 | 7 820 | 7 820 | 7 820 |
| ***NETTO FINANSUTGIFTER*** | ***13 486*** | ***14 240*** | ***14 890*** | ***14 690*** | ***12 090*** | ***12 090*** |
| Motpost avskrivinger | -9 832 | -8 872 | -8 872 | -8 872 | -8 872 | -8 872 |
| **NETTO DRIFTSRESULTAT** | **9 487** | **7 111** | **9 650** | **3 793** | **3 650** | **-4 150** |
| Disponering eller dekning av netto driftsresultat | 0 | 0 | 0 | 0 | 0 | 0 |
| Overføring til investering | 4 945 | 0 | 0 | 0 | 0 | 0 |
| Avsetninger til bundne driftsfond | 271 | 36 | 36 | 36 | 36 | 36 |
| Bruk av bundne driftsfond | -1 397 | -1 047 | -1 147 | -1 147 | -1 147 | -1 147 |
| Avsetninger til disposisjonsfond | 0 | 0 | 0 | 0 | 0 | 5 261 |
| **Beskrivelse** | **Regnskap 2023** | **Budsjett 2024** | **Budsjett 2025** | **Budsjett 2026** | **Budsjett 2027** | **Budsjett 2028** |
| Bruk av disposisjonsfond | -13 300 | -6 100 | -8 539 | -2 682 | -2 539 | 0 |
| Dekning av tidligere års merforbruk | 0 | 0 | 0 | 0 | 0 | 0 |
| ***SUM DISP ELLER DEKN AV NTO DRIFTSRESULTAT*** | ***-9 481*** | ***-7 111*** | ***-9 650*** | ***-3 793*** | ***-3 650*** | ***4 150*** |
| ***FREMFØRT TIL INNDEKNING I SENERE ÅR*** | ***6*** | ***0*** | ***0*** | ***0*** | ***0*** | ***0*** |

**Bevilgningsoversikt, fordelt på virksomhets- og ansvarsområdene:**

Det vises til vedlegg i tallbudsjettet.

Lønnsøkningen i 2025 er budsjettert/avsatt på det enkelte ansvarsområdet. Pris- og lønnsvekst i kommunesektoren er anslått til 4,5 % (årslønnsvekst). Vi har lagt inn en lønnsvekst i 2025 på samme men det er ikke lagt inn generell prisvekst på varer og tjenester, kun på enkelttjenester som kan utgjøre vesentlige beløp. Pensjonsutgifter (KLP) er budsjettert ihht anslaget på ca 24,04 %. Statens Pensjonskasse (SPK) 10,00 %. Renten på innlån er satt til gjennomsnittlig 5,55 %, Husbanken 4,67%.

Investeringer:

Forslag til investeringsbudsjett viser sum finansieringsbehov på ca 43,378 mill kr i planperioden:

|  |  |  |  |  |
| --- | --- | --- | --- | --- |
| **-** | **2025** | **2026** | **2027** | **2028** |
| Netto investering i konsekvensjustert budsjett | 0 | 0 | 0 | 0 |
| Sum finansieringsbehov nye tiltak | 27 596 500 | 12 620 000 | 1 861 000 | 1 300 000 |
| Sum fond | 0 | 0 | 0 | 0 |
| Sum overført fra drift | 0 | 0 | 0 | 0 |
| Sum lån | -24 502 000 | -10 900 000 | -700 000 | -700 000 |
| Sum tilskudd | -2 494 500 | -1 120 000 | -561 000 | 0 |
| Sum annet | -600 000 | -600 000 | -600 000 | -600 000 |
| **Sum** | **27 596 500** | **12 620 000** | **1 861 000** | **1 300 000** |
| **Investeringstiltak:** |  |  |  |  |
| *Avdrag Helgelandskraft* | *100 000* | *100 000* | *100 000* | *100 000* |
| *Avløp. Overløp kloakk - Vågen/Nes* | *0* | *400 000* | *0* | *0* |
| *Barnehagen. Uteområde* | *200 000* | *200 000* | *200 000* | *200 000* |
| *Friluftsområder* | *436 500* | *920 000* | *561 000* | *0* |
| *IKT 2025-28* | *1 000 000* | *200 000* | *200 000* | *200 000* |
| *KLP. Egenkapitalinnskudd* | *500 000* | *500 000* | *500 000* | *500 000* |
| *Kommunale boliger. Uteplasser 2024* | *400 000* | *0* | *0* | *0* |
| *Kommunale bygg - avvik brann* | *6 500 000* | *6 500 000* | *0* | *0* |
| *Kunstgressbane 2024* | *5 010 000* | *0* | *0* | *0* |
| *Nærmiljøanlegg (KDP) 2020 2021 2022 2023-24* | *300 000* | *400 000* | *0* | *0* |
| ***-*** | ***2025*** | ***2026*** | ***2027*** | ***2028*** |
| *Servicebygg Gardsøy* | *2 000 000* | *0* | *0* | *0* |
| *Vann. Ombygging membranrigg* | *1 200 000* | *0* | *0* | *0* |
| *Vann. Sonemålere - ledningsnett drikkevann* | *0* | *1 100 000* | *0* | *0* |
| *VBU. Bytte av tak 2024* | *2 000 000* | *2 000 000* | *0* | *0* |
| *VBU. Uteområde* | *450 000* | *300 000* | *300 000* | *300 000* |
| *VBU. Varmesystem 2024* | *7 500 000* | *0* | *0* | *0* |

## Vurdering

Kommuneloven legger stor vekt på langsiktig økonomisk handlefrihet, der finansielle måltall er et av verktøyene og det er et krav om plikt til å fastsette finansielle måltall. Av rådmannens kommentardel er dette omtalt og vurdert og det er foreslått følgende måltall i økonomiplanperioden:

* Netto driftsresultat: 0 % (bør bygges opp til 2 %)
* Disposisjonsfond: 10 %
* Gjeldsgrad: 100 % (av brutto driftsinntekt)

Det har ikke vært mulig å nå netto driftsresultatmålet i økonomiplanperioden. Forslag til driftsbudsjett 2024, samt økonomiplan, er lagt fram med et negativt netto driftsresultat i 2025 på 9,6 mill kr (2024: 7,1 mill kr). I henhold til foreslåtte måltall burde driftsresultatet vært forbedret med mellom 9 og 11 mill kr. I driftsresultatet ligger også en forventning på skjønnsmidler på 1,3 mill kr og bruk av disposisjonsfondet på 8,5 mill kr. Rentenivået er satt slik som i dag men med forventning om 0,15 % i 2025 (fra 26.11.24) og ytterligere nedgang fra 2026. Med en lånegjeld på 200 mill kr så har en renteøkning på 1 % forholdsvis store konsekvenser for oss selv om flere av våre lån er «selvfinansierende». Avdragsutgiftene er innenfor minsteavdrag, men det burde avsettes midler til ekstraordinære avdrag. Det er planlagt i 2025 å vurdere avdragsbelastningen sett opp mot anleggsmidlenes avskrivningstid. Det forutsettes at minimumsavdrag vil kunne reduseres med ca kr 500 000 men «besparelsen» er ikke lagt inn i budsjettet. I økonomiplanperioden er det forutsatt låneopptak på 36,8 mill kr. Det anbefales å ikke øke lånegjelden. Dvs at låneopptaket ikke bør overstige avdragsinnbetalingen. Det er budsjettert 7,8 mill kr i avdrag. Total lånegjeld og høye lånekostnader kan ”forsvares” med at flere lån er knyttet til ”selvkostprosjekter” som boliger, bygg, vann og opparbeidelse av tomter. I 2025 3,6 mill kr. Trekkes dette fra blir lånebelastningen 20,9 mill kr i 2025, som er ca 13 mill høyere enn det som anbefales.

De fleste investeringstiltakene er vedtatt tidligere - enten i forbindelse med gjeldende økonomiplan og/eller egne vedtak.

Startlån: I kommuneloven er det fra 2020 et nytt krav at kommunen før låneopptak må dokumentere overfor långiver at låneopptaket er lagt inn i investeringsbudsjettet. Det er foreslått å søke Husbanken om startlån på kr 2 000 000 i 2025, samme som i 2024. Det er lagt inn i investeringsbudsjettet og framgår av budsjettvedtaket.

Rentekompensasjonen på skole, omsorg og kirke har vært høyere som følge av høyere markedsrente. Likeledes renteinntekter på bankinnskudd. Inntektene er de samme i planperioden og kan ikke ”tøyes” mer da renteutgiftene samtidig er redusert. Aksjeutbytte er budsjettert med 2,3 mill kr i 2025. Inntekter fra havbruksfondet 2 mill kr og er i tråd med estimatet. I 2027 vil inntekten fra havbruksfondet utgjøre 7,6 mill kr.

Integreringstilskudd og andre tilskudd knyttet til bosetting av flyktninger er inntektsført i henhold til beregning på ca 9 mill kr. (53 flyktninger pr. dd) og har ikke budsjettert med avsetning av disse midlene til senere år.

Ifølge regjeringen ble bevilgningen til kommunene økt i 2024 og at økningen inkluderer integreringstilskudd, tilskudd til opplæring i norsk og samfunnskunnskap, tilskudd ved bosetting av personer med nedsatt funksjonsevne eller atferdsvansker og særskilt tilskudd ved bosetting av enslige mindreårige flyktninger.

Foreslåtte reduksjoner i rammen på det enkelte ansvarsområdet på til sammen 2,941 mill kr gjelder fra 2027. Det må i 2025 ses på muligheter for å reduksjon av utgifter eller økte inntekter. Flere foreslåtte driftstiltak er knyttet til behov innenfor oppvekst, omsorg og tekniske tjenester til neste år. Ressursbehovet som er lagt fram er høyere enn det som budsjettforslaget viser. Som følge av demografi og nedgang i folketall er det færre som har behov for tilbud og vi får mindre overføringer fra staten. Samtidig stilles økte krav til tjenesteproduksjonen slik at det ikke blir samsvar mellom utgiftene og inntektene.

Flere av de foreslåtte tiltak i driften (jf eget vedlegg – driftstiltak ikke valgte) er ikke med i budsjettforslaget.

Forslag til tiltak for å komme i balanse (9,340 mill kr) framkommer i vedlagte dokument

”Budsjett 2025 og økonomiplan 2026 – 2028” og i eget vedlegg «Driftstiltak - valgte og ikke valgte».

For øvrig vises til kommentar i økonomiplanen og til de økonomiske oversiktene.